SET เสี่ยงไหลต่อตามหุ้นตปท.-ราคาน้ำมันดิบร่วงแรง!
นักวิเคราะห์มอง SET เช้านี้ เสี่ยงไหลต่อตามหุ้นตปท.หวั่นภาวะเงินเฟ้อ-ราคาน้ำมันดิบร่วงแรง! ฟากยอดโควิดยังสูง
นักวิเคราะห์มอง SET เช้านี้ เสี่ยงไหลต่อตามหุ้นตปท.หวั่นภาวะเงินเฟ้อ-ราคาน้ำมันดิบร่วงแรง! ฟากยอดโควิดยังสูง
20 พ.ค. 2564

นายเกษม พันธ์รัตนมาลา กรรมการและหัวหน้าฝ่ายวิจัย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คงอ่อนไหวหลังตลาดต่างประเทศสวิงตัวมาก โดยตลาดหุ้นยุโรปปรับตัวลงไปมากจากความกังวลอัตราเงินเฟ้อจะสูงขึ้น ซึ่งเป็นผลจากการฟื้นตัวเศรษฐกิจ และเงินในระบบที่มีอยู่มาก
อีกทั้งยังได้รับแรงกดดันจากสกุลเงินคริปโทฯ มีแรงเหวี่ยงมากหลัง หลังรัฐบาลจีนสั่งห้ามทำธุรกรรมสกุลเงินคริปโทฯ และเตือนนักลงทุนไม่ให้เก็งกำไร ส่งผลให้เกิดการโยกเงินออกจากสินทรัพย์เสี่ยงย้ายเข้าสู่สินทรัพย์ปลอดภัยก่อน อย่างทองคำ เป็นต้น
ทั้งนี้ ตลาดบ้านเราคงจะยังเผชิญแรงขายทำกำไรออกมาอย่างต่อเนื่อง หลังจากที่ยังไม่สามารถควบคุมการแพร่ระบาดไวรัสโควิด-19 ในประเทศได้ ทำให้นักลงทุนต่างชาตัยังไม่กลับมาลงทุน ตลาดฯคงจะเป็นลักษณะการเล่นเก็งกำไรหุ้นขนาดเล็กไปก่อน พร้อมให้แนวรับ 1,540 จุด ส่วนแนวต้าน 1,565 จุด
ด้าน บล.กรุงศรี คาด SET แกว่งตัวในกรอบ 1,555 – 1,570 จุด จากแรงกดดันรายงานการประชุมเฟดที่มีความกังวลด้านเงินเฟ้อและเริ่มเสนอให้ปรับลด QE ลง ,ราคาน้ำมันดิบที่ปรับตัวลงแรงหลังการเจรจานิวเคลียร์อิหร่านมีความคืบหน้า รวมถึง Fund flow ต่างชาติที่ไหลออกต่อเนื่อง อย่างไรก็ตามคาดว่าดัชนีจะสลับรีบาวด์ขึ้นได้จากกลุ่มหุ้นที่มีข่าวเฉพาะตัวรวมถึงความคาดหวังเศรษฐกิจไทยฟื้นตัวหลังการฉีดวัคซีนทั่วประเทศ